Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно европейски фондове за социално предприемачество /* COM/2011/0862 окончателен - 2011/0418 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО Основната цел на настоящото предложение е да се окаже подкрепа на пазара на социалните предприятия чрез по-ефективно набиране на средства от инвестиционни фондове, ориентирани към тези предприятия. Социалните предприятия[1] са нововъзникващ сектор в ЕС. Те са предприятия, чиято основна цел е постигане на социално въздействие, а не генериране на печалба в полза на акционери или други заинтересовани страни. Социалните предприятия се стремят да постигат социално въздействие, като се опират на бизнес практики — включително бизнес финанси. Макар и нов, секторът се характеризира с бърз растеж. Съгласно доклада на Глобалния наблюдател на предприемачеството за 2009 г. (Global Enterprise Monitor 2009 report), между 3 % и 7,5 % от работната сила в избрани държави-членки на ЕС е била заета в различни видове социални предприятия. Социалните предприятия са почти изцяло малки и средни предприятия (МСП). Тяхната социална мисия е тясно свързана с устойчивото и приобщаващо развитие, както и с усилията за преодоляване на социалните предизвикателства в обществата в целия ЕС — това означава, че инвестициите в социални предприятия вероятно ще доведат до по-голямо положително социално въздействие от по-общите инвестиции в МСП. Някои разчети, като тези на „Джей Пи Морган“, навеждат на мисълта, че социалните инвестиции биха могли да се разраснат бързо и да се превърнат в пазар на стойност значително над 100 милиарда EUR, подчертавайки по този начин потенциала на този бързо развиващ се сектор[2]. Следователно, осигуряването на по-нататъшен растеж и процъфтяване на този сектор би било ценен принос към постигането на целите на стратегията „Европа 2020“. Социалните предприятия набират значителен дял от финансовите си средства от безвъзмездни помощи от фондации, от физически лица или от публичния сектор. Като предприятия обаче устойчивият им растеж зависи от привличането на по-широк спектър от инвестиции и източници на финансиране. Значителна роля в това отношение започна да играе пазарът за инвестиционни фондове на ЕС. Оформи се пазар на инвестиционните фондове, предназначен основно за инвестиране в социални предприятия. За да се разграничат по-добре такива целеви фондове от социално-инвестиционните фондове, в настоящото предложение целевите фондове са наречени „фондове за социално предприемачество“. Разрастването на фондовете за социално предприемачество отразява нарастващия интерес на много инвеститори да правят вложения — обикновено в рамките на по-широк портфейл — насочени към постигане на положителен социален ефект отвъд границите на стремежа към финансова възвръщаемост. Данните за регулаторни и пазарни недостатъци показват, че са налице два проблема, които ограничават растежа на фондовете за социално предприемачество. Първо, регулаторните изисквания на европейско и национално равнище не са създадени така, че да улесняват набирането на капитал от тези видове фондове. Набирането на капитал в трансграничен план струва скъпо и е сложно поради фрагментарния характер на националните норми, които регламентират „частното капиталовложение“[3] зад граница. Постигането на съответствие с разнообразни национални разпоредби, регламентиращи дейността по „частното капиталовложение“ за подбор на групи инвеститори повишава цената на капитала за тези фондове. Също така, фондовете за социално предприемачество не процъфтяват във всички държави-членки, а географското им разпространение понастоящем е неравномерно. След консултации с държавите-членки е ясно, че в повечето случаи такива фондове за социално предприемачество се регулират или от общите национални правила, приложими към частното капиталовложение, или от специални правни разпоредби, въведени за рисковия капитал или за частните капиталови инвестиции. Малка част от държавите-членки имат и специални правила за по-широки категории фондове за социални инвестиции, които са отворени и за инвеститори на дребно. Тези фондове за социални инвестиции с по-широк обхват не насочват инвестициите си непременно и единствено към социалните предприятия. Данните от оценката на въздействието сочат, че разпокъсаността на националните правила относно фондовете за социално предприемачество и несъобразеността на тези правила с потребностите на въпросните фондове са довели до голяма разходна тежест за последните и ограничаване на действителния им достъп до капиталовите пазари. Въпреки силния инвеститорски интерес към стратегиите за социални инвестиции тази регулаторна тежест възпрепятства създаването на фондове за социално предприемачество с ефективен размер (средната стойност на активите, управлявани от фонд за социално предприемачество, рядко надхвърля 20 милиона EUR). Второ, потенциалните инвеститори във фондове за социално предприемачество са изправени пред широка гама от различни предложения за социални инвестиции, различни степени на информираност по отношение на социалните инвестиции, подбора или проверката на социални предприятия, и подходите за измерване на социалните резултати от дейността им. Възможно е за самите фондове и социалните предприятия, към които те са ориентирани, да възникват разходи поради наличието на припокриващи се или конкурентни мерки за саморегулиране във връзка с посочените по-горе проблеми. Мнението на инвеститорите е, че доверието е разклатено. Тези трудности възпрепятстват ефективния приток на капитали към фондовете за социално предприемачество, а оттук и притока на капитал към самите социални предприятия, и представляват пречка за развитието на единен инвестиционен пазар в тази област. При тези обстоятелства в Акта за единния пазар[4] (АЕП) Комисията се ангажира да подготви редица мерки, за да се гарантира възможността за процъфтяване на социалните предприятия в ЕС, включително чрез преодоляване на свързани с финансирането слабости. Настоящото предложение за европейска рамка относно фондовете за социално предприемачество представлява инициатива в изпълнение на този ангажимент; то е част от инициативата на Комисията за социално предприемачество (COM(2011) 682/2), с която се цели преодоляване на по-общите проблеми в този сектор. Предложеният регламент е предназначен да създаде законодателна рамка, съобразена с потребностите на социалните предприятия, на инвеститорите, които желаят да финансират такива предприятия, и на специализираните инвестиционни фондове, чиято цел е да посредничат между двете страни. С него се цели да се постигне висока степен на яснота относно характеристиките, които отличават фондовете за социално предприемачество от по-широката категория на алтернативните инвестиционни фондове. Единствено фондовете, при които има съответствие с тези характеристики, ще имат право да набират средства по силата на предлаганата Европейска рамка относно фондовете за социално предприемачество. Тези проблеми се разглеждат в предложения регламент. С него се въвеждат единни изисквания към управителите на предприятията за колективно инвестиране, които оперират под наименованието „европейски фонд за социално предприемачество“. С него се въвеждат изисквания относно инвестиционния портфейл, инвестиционните техники и допустимите предприятия, към които може да се насочи един квалифициран фонд за социално предприемачество. С него се въвеждат и единни правила относно категориите инвеститори, към които може да се ориентира един квалифициран фонд за социално предприемачество, и вътрешното устройство на структурите за управление, които предлагат на пазара тези квалифицирани фондове. Тъй като управителите на предприятия за колективно инвестиране, които оперират под наименованието „европейски фонд за социално предприемачество“, ще бъдат подчинени на едни и същи разпоредби на материалното право в целия ЕС, те ще извличат полза от единните изисквания за регистрация и от паспорт, валиден в целия ЕС, което ще спомогне за създаването на равни условия за всички участници в пазара за финансиране на социални предприемачи. Предложеният регламент относно европейските фондове за социално предприемачество (ЕФСП) допълва предложения регламент […] относно фондовете за рисков капитал. Двете предложения са насочени към реализирането на различни цели и ако бъдат приети, ще съществуват като самостоятелни и независими един от друг правни актове. Фондовете за рисков капитал са насочени към предоставяне на дялово финансиране на МСП, но обикновено не достигат основания на активите праг, който определя паспорта, достъпен за управителите на големи фондове съгласно Директива 2011/61/EC (относно лицата, управляващи алтернативни инвестиционни фондове). Макар че социалните предприятия са и МСП, а фондовете, ориентирани към социалното предприемачество, оперират и под основаните на активите прагове, предвидени в Директива 2011/61/EC, спектърът от допустими инструменти за финансиране, който се предлага в Регламента относно европейските фондове за социално предприемачество, надхвърля обхвата на дяловото финансиране — типичният инструмент за новосъздадени предприятия в технологичния сектор. Освен дялово финансиране, социалните предприятия прибягват и към други видове финансиране, съчетаващи финансиране от публичния и от частния сектор, дългови инструменти или малки заеми. Ето защо предлаганите правила относно фондовете за социално предприемачество регламентират широк кръг от квалифицирани инвестиционни инструменти, които са на разположение на фондовете за рисков капитал. В допълнение, свързаните с прозрачността въпроси, които възникват във връзка с инвестициите в социалните предприятия, се отличават от общите задължения за докладване, предвидени в областта на рисковия капитал — инвестициите в социалното предприемачество са ориентирани към своеобразна „социална възвръщаемост“ или положително социално въздействие. Предлаганите правила съдържат специални раздели, в които се набляга на информацията във връзка със социалните въздействия, тяхното измерване и стратегиите за насърчаване на постигането им. Поради тези причини предпочетеният вариант е да има две рамки на ЕС — относно рисковия капитал и относно социалното предприемачество — с независимо, паралелно действие. Необходимо е да се положат допълнителни усилия, за да се гарантира, че правата, предоставени от настоящия регламент на управителите на ЕФСП и на европейските фондове за социално предприемачество, които те управляват, няма да бъдат накърнени от данъчни пречки. Подходящите правила за данъчно облагане — макар и независими от настоящия регламент — са важно допълнение към него и подпомагат развитието на напълно функционален пазар на ЕФСП в рамките на ЕС. Те биха могли да гарантират действителен приток на капитал към ЕФСП и в крайна сметка, към предприятията с квалифициран портфейл, в които фондовете инвестират. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО 2.1. Консултации със заинтересованите страни На 13 юли 2011 г. службите на Комисията започнаха обществено допитване относно евентуални мерки за подобряване на достъпа на социалните предприятия до финансови средства посредством инвестиционни фондове, което приключи на 14 септември 2011 г.[5] Получени бяха общо 67 становища, които са на разположение на следния уебсайт: http://ec.europa.eu/internal_market/consultations/2011/social_investment_funds_en.htm. Допълнително бяха проведени консултации с регулаторни и надзорни органи чрез Европейския комитет по ценни книжа (ЕКЦК), включително чрез въпросник, с който се събират данни за съществуващите национални режими относно фондовете за социални инвестиции, в чийто по-широк обхват се включват фондовете за социално предприемачество. Това се вписва в по-широкия контекст на дейността и консултациите на Комисията във връзка с Акта за единния пазар, в чиито рамки ролята на социалните предприятия и на тяхното финансиране също беше определена и изследвана съвместно със заинтересованите страни и участниците в това допитване. След това Комисията обяви началото на самостоятелна Инициатива за социално предприемачество, която създаде допълнителни възможности за дискусии със заинтересованите страни, включително чрез семинар през май 2011 г. 2.2. Оценка на въздействието В съответствие с политиката си за „по-добро регулиране“ Комисията направи оценка на въздействието на различни варианти на политиката. В резултат на този анализ бяха определени два основни проблема: от една страна, предоставяната на инвеститорите информация относно социалните предприятия, инвестиционните политики и процедурите за подбор, следвани от фондовете за социално предприемачество, както и относно измерването на социалните въздействия, се оказва или недостатъчна, или представена по начин, който не дава възможност за сравнение. От друга страна, регулаторните подходи към набирането на финансови средства от специализирани организации за инвестиране в социални предприятия не бяха достатъчно съобразени с конкретните потребности на фондовете за социално предприемачество. Първо, сред участниците на пазара липсва доверие в наличната информация, те не са в състояние да определят лесно фондовете, които са ориентирани към социални предприятия, и не са уверени в социалното въздействие, което могат да постигнат, като инвестират в такива фондове. Вторият проблем е свързан с регулаторни недостатъци — националните системи, които регламентират набирането на финансови средства извън свободните пазари (частно капиталовложение), са различни и не са изрично съобразени с потребностите на фондовете за социално предприемачество и техните управители. Това означава, че трансграничното набиране на средства е сложен процес, в който се наблюдават регулаторни различия. При липса на единни правила на ниво ЕС набирането на средства за социални цели от фондовете за социално предприемачество вероятно ще продължи да се извършва на национално равнище. По този начин чрез анализа се определят три главни цели: повишаване на прозрачността и сравнимостта на инвестиционните фондове, ориентирани към социални предприятия, усъвършенстване на инструментите за оценка и анализ на социалните въздействия и по-добро отразяване на потребностите на фондовете за социално предприемачество в правилата, приложими спрямо тези фондове в целия Съюз. Проучен беше широк спектър от варианти за постигане на тези цели. По отношение на повишаването на прозрачността и сравнимостта на фондовете за социално предприемачество, чрез оценката на въздействието се изследват различни варианти за улеснено постигане на прозрачност чрез саморегулиране (етични кодекси) и въвеждане на етикет на ЕС с хармонизирани и задължителни мерки за налагане на съответствие с изискванията. По отношение на усъвършенстването на инструментите за оценка и анализ на социалните въздействия бяха проучени различни възможности, вариращи от създаване на дискусионни форуми за заинтересованите страни до предприемане на допълнително изследване за възможните начини на хармонизиране на тези инструменти за оценка на ниво ЕС. По отношение на подобряването на трансграничното набиране на средства от тези фондове и регулаторната среда, която урежда задграничното частно капиталовложение, алтернативите варираха от стимулиране на взаимното признаване на националните правила за частно капиталовложение и използване на правилата за рисковия капитал до стимулиране и на набирането на средства чрез фондове за социално предприемачество, създаване на специална система за набиране на средства за тези фондове и създаване на отделна рамка за европейските фондове от този тип. Заключенията от оценката на въздействието подкрепят самостоятелна рамка за определяне на фондовете и на приложимите спрямо тях правила, улесняване на набирането на средства в национален и трансграничен план, включително разработване на европейска „марка“ на фондовете за социално предприемачество, подкрепена от силни мерки за прозрачност. Оценено беше въздействието на вариантите, включително ползите и разходите за сектора на фондовете, инвеститорите, социалните предприятия, обществото, надзорните органи и други заинтересовани страни. Предпочетеният вариант беше избран, тъй като съдържа най-голям потенциал за преодоляване на откритите проблеми, като същевременно е пропорционален по отношение на разходите за постигане на съответствие, понасяни от желаещите да се възползват от новата рамка. Забележките на Комитета за оценка на въздействието, изразени в становището му от 18 ноември 2011 г., бяха взети предвид в доклада за оценка на въздействието. По-широкият контекст на тази инициатива беше доизяснен чрез разкриване на връзките между различните инициативи на Комисията в областта на социалното предприемачество, съставляващи последователна стратегия. Анализът на проблемите беше допълнително задълбочен чрез включване на по-ясно обяснение за причините, поради които инициативата относно фондовете за рисков капитал няма да може да преодолее проблемите на фондовете за социално предприемачество. Доизяснени бяха логиката на намеса и анализът на различните варианти, по-специално по отношение на евентуалните категории инвеститори. По-ясно е изложено съдържанието на мерките, които се предвиждат сега и на онези, които биха могли да са необходими на по-късен етап. Оценката на въздействията беше усъвършенствана, като в нея беше включена оценка на взаимната зависимост на мерките от гледна точка на вероятната им ефективност. Накрая бяха доизяснени въпросите, свързани с мониторинга и съответствието. 3. ПРАВНИ ЕЛЕМЕНТИ НА ПРЕДЛОЖЕНИЕТО 3.1. Правно основание Предложението се основава на член 114 от ДФЕС като най-подходящата правна база в тази област. То е насочено главно към повишаване на надеждността и правната сигурност на дейностите по предлагане, предприемани от страна на операторите, използващи наименованието „европейски фонд за социално предприемачество“. За постигането на тази цел с предложението се въвеждат единни стандарти относно състава на портфейла, допустимите инвестиционни инструменти, както и допустимите инвестиционни цели на колективните инвестиционни фондове, които оперират под това наименование. С предложението се въвеждат и правила относно категориите инвеститори, които се допускат да влагат средства в такива инвестиционни фондове. Приема се, че регламентът е най-подходящият правен инструмент за въвеждане на единни изисквания, насочени към всички участници на пазара за набиране на средства за социални предприятия — инвеститори, фондове за социално предприемачество и дружества, обект на финансиране по линия на социалното предприемачество. Регламентът е също така най-подходящият инструмент за създаване на единни правила за това кой може да бъде инвеститор във фонд за социално предприемачество, кой може да използва наименованието „европейски фонд за социално предприемачество“ и кои са видовете предприятия, които могат да получат финансиране от такива квалифицирани фондове. Накрая, регламентът се счита за най-подходящият инструмент, който да гарантира, че всички участници ще се подчиняват на единни изисквания относно закупуването на акции на „европейските фондове за социално предприемачество“, както и относно възприетите от тези фондове инвестиционни стратегии и използваните от тях инвестиционни инструменти. Нещо повече, целите на настоящия регламент са свързани с единните изисквания за прозрачност по отношение на социалните въздействия, включващи докладване и измерване на социалната ефективност. За тази цел са необходими единни изисквания в тази насока — например, данни за това как се представя информацията за социалната ефективност. Ако изборът на конкретните мерки за стандартизиране на тези изисквания беше оставен на националните законодателства на държавите-членки, това би довело до риск тези изисквания да се различават в отделните държави-членки. Така биха възникнали различни стандарти в една област от първостепенно значение за по-нататъшното развитие на пазара на инвестиционни фондове, ориентирани към социалното предприемачество. Такива различни стандарти биха навредили на целта този пазар да се ползва с доверието на инвеститорите. Следователно, за да се засили доверието на инвеститорите е необходимо да се гарантира, че управителите на фондовете ще се придържат към едни и същи правила в тази ключова област. 3.2. Субсидиарност и пропорционалност По същество с проекта за регламент се цели създаване на будеща доверие, безопасна и правно стабилна маркетингова среда за предлагане на „европейските фондове за социално предприемачество“. Не може да се допусне определянето на основните характеристики на такъв фонд по отношение на състава на неговия портфейл, инвестиционните му инструменти, инвестиционните цели и допустимите групи инвеститори да се осъществява по усмотрение на държавите-членки, тъй като това би довело до различно и непоследователно прилагане на тези определящи изисквания в целия ЕС. Следователно, единните определения и изисквания относно дейността трябва да играят централна роля при определянето на набор от общи правила за европейския пазар на тези фондове и управляващите ги лица. Освен това всички управители на колективни инвестиционни фондове, които действат на този пазар и използват наименованието „европейски фонд за социално предприемачество“, следва да се подчиняват на едни и същи изисквания относно устройството, осъществяването на дейността и прозрачността. Що се отнася до регистрирането и надзора над управителите на „европейски фондове за социално предприемачество“, с предложението се цели да се постигне баланс между необходимостта от ефективен надзор, интереса на компетентните национални органи в местата, където се намира седалището на такива фондове или те се предлагат на допустими категории инвеститори, и координиращата роля на Европейския орган за ценни книжа и пазари (ЕОЦКП). За да се създаде безпрепятствен надзорен процес, компетентният орган в държавата-членка, в която е постоянното местоживеене на управителя на квалифицирания „европейски фонд за социално предприемачество“, проверява регистрационните документи, представени от кандидата за управител и след като прецени дали този кандидат гарантира в достатъчна степен способността си да спазва изискванията на регламента, го регистрира. При упражняването на надзор над регистрирания управител компетентният орган, който го е регистрирал, следва да си сътрудничи с компетентните органи в държавите-членки, в които се предлага квалифицираният фонд. ЕОЦКП ще поддържа централна база данни със списък на всички регистрирани управители, които имат право да използват наименованието „европейски фонд за социално предприемачество“. Що се отнася до пропорционалността, в предложението се постига подходящ баланс между обществения интерес да се стимулира развитието на по-ефективни пазари на „европейски фондове за социално предприемачество“ и икономическата ефективност на предлаганите мерки. Чрез предвидената в предложението проста система за регистрация се отчита изцяло необходимостта от баланс между безопасността и надеждността, свързани с използването на наименованието „европейски фонд за социално предприемачество“, и ефективното функциониране на пазара и разходите на различните му заинтересовани страни. 3.3. Съответствие с член 290 и член 291 от ДФЕС На 23 септември 2009 г. Комисията прие предложения за регламенти за създаване на Европейски банков орган (ЕБО), Европейски орган за застраховане и професионално пенсионно осигуряване (ЕОЗППО) и Европейски орган за ценни книжа и пазари (ЕОЦКП). В тази връзка Комисията желае да припомни изявленията във връзка с член 290 и член 291 от ДФЕС, които направи при приемането на регламентите за създаване на европейските надзорни органи, според които: „По отношение на процедурата за приемане на регулаторни стандарти, Комисията подчертава уникалния характер на сектора на финансовите услуги, който произтича от структурата Ламфалуси и е изрично признат в Декларация 39 към ДФЕС. Комисията обаче има сериозни съмнения дали ограничаването на ролята ѝ при приемане на делегирани актове и мерки за изпълнение е в съответствие с членове 290 и 291 от ДФЕС.“ 3.4. Представяне на предложението Член 1 — Обхват В член 1 се очертава обхватът на предвидения регламент. В него става ясно, че наименованието „европейски фонд за социално предприемачество“ (ЕФСП) е предназначено за управители на фондове, които съответстват на набор от единни критерии за качество, които се прилагат към предлагането на техните фондове в целия Съюз. В това отношение в член 1 се подчертава целта да се формулира единна концепция за това какво представлява ЕФСП. Тази концепция е разработена с цел да се гарантира безпроблемното предлагане на такива фондове в целия Съюз. Член 2 — Приложно поле В член 2 се уточнява, че този регламент се прилага за управителите на колективни инвестиционни предприятия, определени в член 3, параграф 1, буква б) от регламента, които са установени в Съюза и които подлежат на регистрация от компетентните органи в своите държави-членки на произход съгласно член 3, параграф 3, буква a) от Директива 2011/61/EC, при условие че управляват портфейли от ЕФСП, чиито управлявани активи общо не надхвърлят праг от 500 милиона EUR. Член 3 — Определения Член 3 съдържа основни определения, очертаващи приложното поле на предложения регламент. Дадени са определения на ключови понятия като самия ЕФСП, управител на ЕФСП, квалифицирани инвестиционни инструменти и квалифицирани обекти на инвестиране. По същество с тези определения се цели да се направи ясно разграничение между ЕФСП и други фондове, които биха могли да прилагат сходни инвестиционни стратегии, но не са ориентирани към социалните предприятия. В съответствие с целта да се определят точно фондовете, предмет на този регламент, в член 3, параграф 1, буква a) е определено, че ЕФСП е фонд, който заделя най-малко 70 процента от съвкупните си капиталови вноски и непоисканата част от ангажирания акционерен капитал за инвестиции в предприятия с квалифициран портфейл. Това означава, например, че оперативните разходи, които следва да се начислят на един ЕФСП съгласно евентуална договорка с инвеститорите, следва да се покриват от останалите 30 процента от ангажирания във вложения капитал. В регламента се отчитат и специфичните характеристики на социалните предприятия. Главната цел на социалните предприятия е постигането на положително социално въздействие. Ето защо регламентът съдържа изискването предприятието с квалифициран портфейл да оказва измеримо и положително социално въздействие, да използва печалбата си за постигане на основната си цел и да се управлява съгласно правилата за отчетност и прозрачност. В член 3 също така се уточняват правилата и процедурите, които трябва да се предвидят, за да обхванат обстоятелствата, при които дадено предприятие с квалифициран портфейл желае да разпредели част от печалбите си сред своите собственици и акционери. Както е пояснено в съображението от преамбюла, такова разпределение не следва да оказва отрицателно въздействие върху действителното осъществяване на основната цел на предприятието. Предвид потребностите на тези предприятия от финансиране, по същия начин са дефинирани и допустимите инвестиционни инструменти. Те включват капиталови инструменти, дългови инструменти, инвестиции в други ЕФСП и дългосрочни и средносрочни заеми. Член 4 — Използване на наименованието „европейски фонд за социално предприемачество“ В член 4 се съдържа основният принцип, съгласно който единствено фондовете, които изпълняват единните критерии, формулирани в настоящия регламент, имат право да използват наименованието „европейски фонд за социално предприемачество“ при предлагането на ЕФСП в целия Съюз. Член 5 — Състав на портфейла Член 5 съдържа подробна разпоредба относно състава на портфейла, който характеризира даден ЕФСП. В това отношение член 5 съдържа единни правила относно инвестиционните цели на ЕФСП, допустимите инвестиционни инструменти, правила относно лимитите, до които даден управител на ЕФСП може да увеличи неговата експозиция. За да се даде възможност на ЕФСП за известна гъвкавост при инвестиране и управление на ликвидността се разрешават други инвестиции до максимален праг, който не надвишава 30 процента от съвкупните капиталовложения и непоисканите капиталови инвестиции, които не е нужно да са квалифицирани инвестиции. Член 6 — Допустими инвеститори Член 6 съдържа подробни разпоредби относно инвеститорите, които имат право да правят вложения в ЕФСП: съгласно този член европейските фондове за социално предприемачество могат да се предлагат единствено на инвеститори, признати за професионални инвеститори съгласно Директива 2004/39/ЕО. Предлагането им на други инвеститори, като например някои лица с висока нетна стойност на активите, е разрешено единствено ако те се ангажират с минимална инвестиция във фонда в размер на 100 000 EUR и ако управителят на фонда следва определени процедури, за да придобие разумна увереност, че тези други инвеститори са в състояние да вземат свои собствени инвестиционни решения и разбират свързаните с тях рискове. Член 7 — Етични правила В член 7 се съдържат общи принципи, регулиращи поведението на управителя на ЕФСП, по-специално при осъществяване на неговата дейност и при взаимоотношенията му с инвеститорите. Член 8 — Конфликт на интереси Член 8 съдържа правила за разглеждане на конфликти на интереси от управителя на ЕФСП. В тези правила се съдържа и изискването управителят да е взел необходимите организационни и административни мерки, за да се гарантира правилно разглеждане на конфликтите на интереси. Член 9 — Измерване на положителните социални въздействия Член 9 съдържа изискването управителите на ЕФСП, да въведат необходимите процедури за измерване и наблюдение на положителните социални въздействия, с чието постигане са се ангажирали предприятията с квалифициран портфейл. Член 10 — Организационни изисквания Член 10 съдържа изискването управителят на ЕФСП да поддържа подходящи човешки и технически ресурси, както и достатъчни собствени финансови средства, необходими за доброто управление на ЕФСП. Член 11 — Оценка Член 11 урежда оценката на активите на даден ЕФСП. Правилата в това отношение следва да са формулирани в законово определените документи на всеки ЕФСП. Член 12 — Годишен отчет Член 12 съдържа разпоредби относно годишния отчет, който управителят на ЕФСП следва да изготвя по отношение на управлявания от него ЕФСП. В отчета се описват съставът на портфейла на фонда и дейността през изминалата година. Той съдържа и информация относно социалното въздействие, постигнато благодарение на инвестиционната политика на фонда. Член 13 — Предоставяне на информация на инвеститорите Член 13 съдържа някои основни изисквания за предоставяне на информация, които управителят на ЕФСП задължително съблюдава по отношение на инвеститорите във фонда. Тези изисквания съдържат задължения за оповестяване на обща информация преди сключването на договора относно инвестиционната стратегия и целите на ЕФСП, информация за разходите и свързаните с тях такси, както и за профила на риска и възвръщаемостта на инвестицията, предлагана от ЕФСП. Тези изисквания включват и информация за начина, по който се изчислява възнаграждението на управителя на ЕФСП. Същевременно с тези изисквания се цели да се осигури прозрачност във връзка със специфичния характер на ЕФСП, особено що се отнася до положителния социален резултат, който инвестиционната политика цели да постигне. Член 14 — Надзор Член 14 За да се гарантира, че компетентният орган на държавата-членка на произход ще бъде в състояние да упражнява надзор върху управителя на ЕФСП по отношение спазването на единните изисквания, изложени в настоящия регламент, управителят на ЕФСП информира компетентния орган за своето намерение да предлага ЕФСП с наименованието „европейски фонд за социално предприемачество“. Управителят също така предоставя необходимата информация, включително относно договореностите за спазване на настоящия регламент и за фондовете, които възнамерява да предлага. Когато компетентният орган се увери, че изискваната информация е пълна и че договореностите са подходящи, за да се изпълнят изискванията, определени в настоящия регламент, той регистрира управителя на ЕФСП. Тази регистрация е валидна за целия Съюз и позволява на управителя на ЕФСП да предлага ЕФСП с наименованието „европейски фонд за социално предприемачество“. Член 15 — Актуализация на информацията Член 15 съдържа разпоредби относно обстоятелствата, при които е необходимо информацията, предоставена на компетентния орган в държавата-членка на произход, да се актуализира. Член 16 — Трансгранични уведомления Член 16 съдържа описание на процедурата за трансгранично уведомяване между компетентните надзорни органи, която се задейства при регистрацията на управителя на ЕФСП. Член 17 — База данни на ЕОЦКП С член 17 на ЕОЦКП се възлага задачата да поддържа централна база данни със списък на всички ЕФСП, регистрирани в целия Съюз. Член 18 — Надзор от страна на компетентния орган В член 18 се предвижда компетентният орган в държавата-членка на произход да упражнява надзор във връзка с изискванията на настоящия регламент. Член 19 — Надзорни правомощия В член 19 е представен списък на надзорните правомощия, с които разполагат компетентните органи, за да осигуряват съответствие с единните критерии, съдържащи се в регламента. Член 20 — Санкции Член 20 съдържа разпоредби относно санкциите, чрез които да се осигури правилно изпълнение на изискванията на настоящия регламент. Член 21 — Нарушение на основни разпоредби Член 21 предвижда, че нарушението на основни разпоредби на настоящия регламент, като тези относно състава на портфейла, допустимите инвеститори и използването на наименованието „европейски фонд за социално предприемачество“, следва да се санкционира със забрана за използване на наименованието и заличаване на управителя на ЕФСП от регистъра. Член 22 — Сътрудничество по надзора Член 22 съдържа разпоредби относно обмена на информация във връзка с надзора между компетентните органи в държавите-членки на произход и приемащите държави-членки и ЕОЦКП. Член 23 — Професионална тайна Член 23 съдържа разпоредби относно необходимото ниво на професионална тайна, което следва да се прилага за всички съответни национални органи и за регулатора — Европейския орган за ценни книжа и пазари (ЕОЦКП). Член 24 — Условия за упълномощаване В член 24 са изложени условията, при които Комисията придобива правомощия да приема делегирани актове. Член 25 — Преглед Член 25 съдържа клаузи относно прегледа на предлагания регламент и евентуалните предложения от страна на Комисията за неговото изменение. 4. ВЪЗДЕЙСТВИЕ ВЪРХУ БЮДЖЕТА Няма последици за бюджета. 2011/0418 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно европейски фондове за социално предприемачество (текст от значение за ЕИП) ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално член 114 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейската централна банка[6], като взеха предвид становището на Европейския икономически и социален комитет[7], в съответствие с обикновената законодателна процедура, като имат предвид, че: (1) Поради това, че инвеститорите преследват и социални цели и не се стремят единствено към финансова възвръщаемост, в Съюза все повече се развива пазар на социални инвестиции, състоящ се частично от инвестиционни фондове, ориентирани към социални предприятия. Тези инвестиционни фондове предоставят финансиране на социалните предприятия, които действат като двигатели на социалните промени, като предлагат новаторски решения на социалните проблеми и дават ценен принос за постигане на целите на стратегията „Европа 2020“. (2) Необходимо е да се установи обща рамка от правила, регламентиращи използването на наименованието „европейски фонд за социално предприемачество“, по-специално относно състава на портфейла на фондовете, които действат под това наименование, допустимите за тях инвестиционни цели, инвестиционните инструменти, които те могат да използват, и категориите инвеститори, които имат право да инвестират в такива фондове съгласно единни правила в Съюза. При липса на такава обща правна рамка съществува риск държавите-членки да приемат разнопосочни мерки на национално равнище, което би имало пряко отрицателно въздействие върху и би създало пречки за доброто функциониране на вътрешния пазар, тъй като фондовете, които желаят да упражняват дейност в целия Съюз биха били подчинени на различни правила в различните държави-членки. Освен това разнопосочните качествени изисквания за състава на портфейла, инвестиционните цели и допустимите инвеститори биха могли да доведат до различни степени на защита на инвеститорите и да предизвикат объркване относно инвестиционното предложение, свързано с европейски фонд за социално предприемачество (ЕФСП). Нещо повече, инвеститорите трябва да имат възможност да сравняват инвестиционните предложения на различни ЕФСП. Необходимо е да се премахнат значителни пречки за трансгранично набиране на средства от страна на ЕФСП и да се избегне нарушаването на конкуренцията между тези фондове, както и да се предотврати възникването на всякакви възможни допълнителни препятствия пред търговията и значителни нарушения на конкуренцията в бъдеще. Следователно, подходящото правно основание е член 114 от ДФЕС в съответствие с тълкуването му в постоянната съдебна практика на Съда на Европейския съюз. (3) Необходимо е да се приеме регламент за въвеждане на единни правила, приложими спрямо ЕФСП във всички държави-членки, които да налагат съответните задължения на управителите им, желаещи да набират капитал в целия Съюз като използват наименованието „европейски фонд за социално предприемачество“. С тези изисквания трябва да се спечели доверието на инвеститорите, които желаят да инвестират в такива фондове. (4) Определянето на качествените изисквания за използване на наименованието „европейски фонд за социално предприемачество“ под формата на регламент следва да гарантира пряката приложимост на тези изисквания по отношение на управителите на колективни инвестиционни предприятия, които набират финансови средства, като използват това наименование. Това ще осигури единни условия за използването на посоченото наименование чрез предотвратяване на разнопосочни национални изисквания в резултат на транспонирането на директива. Вследствие на настоящия регламент управителите на предприятия за колективно инвестиране, които използват това наименование, ще трябва да следват едни и същи правила в целия Съюз, което също така ще повиши доверието на инвеститорите, желаещи да инвестират във фондове, ориентирани към социални предприятия. Освен това един регламент би намалил сложността на нормативната база и разходите на управителите за постигане на съответствие с често разнопосочните национални правила, регламентиращи тези фондове, особено на онези управители, които желаят да набират капитал в трансграничен план. Един регламент би трябвало да спомогне и за премахване на нарушенията на конкуренцията. (5) За да се постигне яснота относно връзката между настоящия регламент и приложимите в целия Съюз правила относно предприятията за колективно инвестиране и управителите им е необходимо да се предвиди, че настоящият регламент следва да се прилага единствено спрямо управители на предприятия за колективно инвестиране, различни от предприятията за колективно инвестиране в прехвърлими ценни книжа (ПКИПЦК), предвидени в член 1 от Директива 2009/65/ЕО на Европейския парламент и на Съвета от 13 юли 2009 година относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК)[8], които са установени в Съюза и са регистрирани от компетентния орган в своята държава-членка на произход съгласно Директива 2011/61/EC на Европейския парламент и на Съвета от 8 юни 2011 година относно лицата, управляващи алтернативни инвестиционни фондове и за изменение на директиви 2003/41/ЕО и 2009/65/EО и на регламенти (ЕО) № 1060/2009 и (ЕС) № 1095/2010[9]. Освен това настоящият регламент е приложим единствено за управители на портфейли от ЕФСП, чиито управлявани активи общо не надхвърлят прага от 500 милиона EUR. За да може изчисляването на този праг да се въведе на практика, на Комисията следва да се делегират правомощия да приема актове съгласно член 290 от Договора за функционирането на Европейския съюз за уточняване на изчисляването на този праг. За да гарантира последователността на правилата относно предприятията за колективно инвестиране, при упражняване на тези придобити правомощия Комисията следва да вземе предвид приетите от нея мерки съгласно член 3, параграф 6, буква a) от Директива 2011/61/EC. (6) Когато управителите на предприятия за колективно инвестиране не желаят да използват наименованието „европейски фонд за социално предприемачество“, настоящият регламент не се прилага. В тези случаи продължават да се прилагат съществуващите национални разпоредби и общите правила в Съюза. (7) С настоящия регламент следва да се въведат единни правила относно естеството на ЕФСП, по-специално относно предприятията с портфейли, в които на ЕФСП следва да се разреши да инвестират, както и относно инвестиционните инструменти, които следва да се използват. За да се гарантира необходимата прозрачност и сигурност, в настоящия регламент следва да се предвидят и единни критерии за определяне на социалните предприятия като допустими предприятия с квалифицирани портфейли. Главната цел на социалните предприятия е постигането на положително социално въздействие, а не на максимална печалба. Следователно, този регламент следва да съдържа изискването в центъра на вниманието на дадено предприятие с квалифициран портфейл да бъде постигането на измеримо и положително социално въздействие; използване на печалбите за постигане на основната му цел и управление според изискванията за отчетност и прозрачност. В случаите, които обикновено са изключение и в които дадено предприятие с квалифициран портфейл желае да разпределя печалба сред акционери и собственици, предприятието с квалифициран портфейл следва да има предварително определени процедури и правила относно начина на разпределение на печалбите сред акционерите и собствениците. В тези правила следва да се уточни, че разпределянето на печалба не оказва отрицателно въздействие върху основната социална цел. (8) Социалните предприятия обхващат широка гама от предприятия с различни правни форми, които предоставят социални услуги или стоки на уязвими или маргинализирани лица. Тези услуги включват достъп до жилища, здравеопазване, помощ за възрастни хора или лица с увреждания, грижа за деца, достъп до заетост и обучение, както и управление на зависимостите. В социалните предприятия също така се включват предприятия, които използват метод на производство на стоки или услуги със социална цел, но чиято дейност може да бъде извън сферата на предоставянето на социални стоки или услуги. Тази дейност включва социална и професионална интеграция чрез средствата на достъп до заетост за хора в неравностойно положение, по-специално поради недостатъчна квалификация или социални или професионални проблеми, водещи до изключване и маргинализация. (9) Като се имат предвид специфичните потребности от финансиране на социалните предприятия, е необходимо да се постигне яснота по отношение на видовете инструменти, които ЕФСП следва да използва за такова финансиране. Следователно, настоящият регламент следва да определи единни правила за допустимите инструменти, които да бъдат използвани от ЕФСП при извършване на инвестиции, като те включват капиталови инструменти, дългови инструменти, инвестиции в други ЕФСП и краткосрочни и средносрочни заеми. (10) С цел да поддържат необходимата гъвкавост в своя инвестиционен портфейл, ЕФСП могат също така да инвестират и в други активи, вместо в квалифицирани инвестиции, доколкото тези инвестиции не надвишават границите за неквалифицирани инвестиции, определени от настоящия регламент. Краткосрочните вложения като парични средства и парични еквиваленти не трябва да се вземат предвид при изчисляването на границите, определени за неквалифицираните инвестиции в настоящия регламент. (11) С цел да се гарантира, че наименованието „европейски фонд за социално предприемачество“ е надеждно и лесно разпознаваемо за инвеститорите в целия Европейски съюз, в настоящия регламент следва да се предвиди, че само управители на ЕФСП, които отговарят на единните критерии за качество, определени в настоящия регламент, могат да използват това наименование при предлагането на ЕФСП в целия Европейски съюз. (12) С цел да се гарантира, че ЕФСП имат ясно разпознаваем профил, който е подходящ за предназначението им, следва да се въведат единни правила за състава на портфейла и за инвестиционните техники, които са разрешени за такива фондове. (13) С цел да се гарантира, че ЕФСП не допринасят за развитието на системни рискове, както и да се гарантира, че в инвестиционната си дейност такива фондове се съсредоточават върху подкрепата на предприятията с квалифицирани портфейли, не се разрешават заеми или ливъридж на ниво фонд. Въпреки това, за да се разреши на фонда да покрива извънредни ликвидни нужди, които биха могли да възникнат между поканата за предоставяне на ангажиран капитал от инвеститорите и действителното постъпване на капитала по сметките на фонда, краткосрочните заеми следва да бъдат разрешени. (14) С цел да се гарантира, че ЕФСП се предлагат на инвеститори, които имат знанията, опита и капацитета да поемат рисковете, които тези фондове носят, и за да се поддържа доверието на инвеститорите в ЕФСП, следва да се определят някои специфични гаранции. Така ЕФСП следва по принцип да се предлагат само за инвеститори, които са професионални клиенти или които могат да бъдат третирани като професионални клиенти съгласно Директива 2004/39/ЕО на Европейския парламент и на Съвета от 21 април 2004 година относно пазарите на финансови инструменти, за изменение на директиви 85/611/ЕИО и 93/6/ЕИО на Съвета и Директива 2000/12/ЕО на Европейския парламент и на Съвета, и за отмяна на Директива 93/22/ЕИО на Съвета[10]. Но за да има достатъчно широка инвеститорска база за инвестиции в ЕФСП е желателно също така и някои други инвеститори да имат достъп до тези средства, включително лица с висока нетна стойност на активите. За тези други инвеститори следва да се определят специфични средства за защита, за да се осигури предлагането на ЕФСП само на инвеститори, които имат подходящ профил за извършване на такива инвестиции. Тези средства за защита изключват предлагане чрез използване на периодични спестовни планове. (15) С цел да се гарантира, че наименованието „европейски фонд за социално предприемачество“ се използва само от управители на ЕФСП, които отговарят на единни критерии за качество по отношение на поведението им на пазара, настоящият регламент следва да въведе правила относно осъществяването на дейност и отношенията на управителя на ЕФСП с инвеститорите във фонда. По същата причина настоящият регламент следва също така да определи единни условия за разрешаването на конфликти на интереси от управители на ЕФСП. Тези правила следва също така да изискват от управителя да въведе необходимите организационни и административни мерки, за да се гарантира правилното разрешаване на конфликтите на интереси. (16) Създаването на положителен социален ефект в допълнение към генерирането на финансова възвръщаемост за инвеститорите е основна характеристика на инвестиционните фондове, ориентирани към социалните предприятия, която ги отличава от другите видове инвестиционни фондове. Затова настоящият регламент следва да съдържа изискване управителите на ЕФСП да въведат процедури за наблюдение и измерване на положителното социално въздействие, което да бъде осъществено чрез инвестиции в предприятия с квалифицирани портфейли. (17) С цел да се гарантира репутацията на наименованието „европейски фонд за социално предприемачество“, настоящият регламент следва да съдържа и критерии за качество по отношение на организацията на управителите на ЕФСП. Следователно, в настоящия регламент следва да се предвидят единни, пропорционални изисквания относно необходимостта да се поддържат подходящи технически и човешки ресурси, както и достатъчно собствени средства за правилното управление на ЕФСП. (18) С цел да се защитят инвеститорите е необходимо да се гарантира правилната оценка на активите на ЕФСП. Следователно, законово определеният документ на ЕФСП следва да съдържа правила за оценката на активите. Така се гарантират честност и прозрачност на оценката. (19) С цел да се гарантира, че управителите на ЕФСП, които използват наименованието „европейски фондове за социално предприемачество“, се отчитат в достатъчна степен за своята дейност, следва да бъдат установени единни правила относно годишните отчети. (20) С цел да се гарантира репутацията на наименованието „европейски фонд за социално предприемачество“ пред инвеститорите, е необходимо то да се използва само от управители, които са напълно прозрачни по отношение на инвестиционната си политика и обектите си на инвестиране. Затова с настоящия регламент следва да се предвидят единни правила относно изискванията за оповестяване, които са задължение на управителя на ЕФСП по отношение на неговите инвеститори. Тези изисквания включват елементи, които са специфични за инвестициите в социални предприятия, така че да бъде постигната по-голяма съгласуваност и сравнимост на такава информация. Тя включва и информация за критериите и процедурите, които се използват при избора на определени предприятия с квалифициран портфейл за обекти на инвестиране. Тук се включва и информация за положителното социално въздействие, което следва да бъде постигнато чрез инвестиционната политика, и за това как следва да се осъществява наблюдението и оценяването. С цел да се гарантира необходимото доверие на инвеститорите в такива инвестиции, се включва допълнителна информация за активите на ЕФСП, които не са инвестирани в предприятия с квалифициран портфейл, и за начина на подбор на тези предприятия. (21) С цел да се осигури ефективен надзор във връзка с единните изисквания, съдържащи се в настоящия регламент, компетентният орган на държавата-членка на произход следва да упражнява надзор върху спазването от страна на управителите на ЕФСП на единните изисквания, посочени в настоящия регламент. За тази цел управител на ЕФСП, който желае да предлага своите фондове под наименованието „европейски фонд за социално предприемачество“, следва да информира компетентния орган в своята държава-членка на произход за това свое намерение. Компетентният орган регистрира управителя, ако е била предоставена цялата необходима информация и ако са налице подходящи мерки за постигане на съответствие с изискванията на настоящия регламент. Тази регистрация е валидна в рамките на целия Европейски съюз. (22) С цел да се осигури ефективен надзор върху спазването на определените единни критерии, настоящият регламент следва да съдържа правила относно обстоятелствата, при които е необходимо да се актуализира информацията, предоставяна на компетентния орган в държавата-членка на произход. (23) С цел да се осъществява ефективен надзор върху определените изисквания, настоящият регламент следва също така да определи процес на трансгранично уведомяване между компетентните надзорни органи, който да се задейства при регистрацията на управителя на ЕФСП в неговата държава-членка на произход. (24) С цел да се поддържат прозрачни условия за предлагане на управители на ЕФСП в целия Съюз, на Европейския орган за ценни книжа и пазари (ЕОЦКП) следва да се възложи да поддържа централна база данни с опис на всички ЕФСП, регистрирани в съответствие с настоящия регламент. (25) С цел да се осигури ефективен надзор във връзка с установените единни критерии, настоящият регламент следва да съдържа списък с надзорните правомощия, с които разполагат компетентните органи. (26) С цел да се гарантира правилното прилагане, настоящият регламент следва да съдържа санкции за нарушаване на ключовите му разпоредби, а именно, правилата за състава на портфейла, за гаранциите във връзка със самоличността на допустимите инвеститори, както и за използването на наименованието “европейски фонд за социално предприемачество“ само от регистрирани управители на ЕФСП. Следва да се предвиди нарушаването на тези ключови разпоредби да води до забрана за използване на наименованието и заличаване на управителя на фонда от регистъра. (27) Информацията по надзора следва да се обменя между компетентните органи в държавите-членки на произход и в приемащите държави-членки, и ЕОЦКП. (28) Ефективното регулаторно сътрудничество между субектите, натоварени с надзора върху спазването на единните критерии, предвидени в настоящия регламент изисква по отношение на всички съответни национални органи и ЕОЦКП да се поддържа високо ниво на служебна тайна. (29) Техническите стандарти в областта на финансовите услуги трябва да гарантират последователно хармонизиране и високо ниво на надзор в рамките на Съюза. Би било ефективно и целесъобразно да се възложи на ЕОЦКП — в качеството му на орган със силно специализиран експертен опит, разработването на проекти на технически стандарти за изпълнение, които не включват избор на политики и които да бъдат представени на Комисията. (30) На Комисията следва да се предоставят правомощия да приема технически стандарти за изпълнение чрез изпълнителни актове, съгласно член 291 от Договора за функционирането на Европейския съюз и в съответствие с член 15 от Регламент (ЕС) № 1095/2010 на Европейския парламент и на Съвета от 24 ноември 2010 година за създаване на Европейски надзорен орган (Европейски орган за ценни книжа и пазари), за изменение на Решение № 716/2009/EО и за отмяна на Решение 2009/77/ЕО на Комисията[11]. ЕОЦКП следва да бъде натоварен с изготвянето на технически стандарти за изпълнение относно формата и метода на процедурата за уведомяване съгласно член 16. (31) С цел да се уточнят изискванията, посочени в настоящия регламент, на Комисията следва да бъде делегирано правомощието за приемане на актове в съответствие с член 290 от Договора за функционирането на Европейския съюз по отношение на конкретизирането на методите, които да се използват за изчисляване и наблюдение на посочения в настоящия регламент праг, уточняването на подробностите за определяне на предприятията с квалифициран портфейл, видовете конфликти на интереси, които управителите на ЕФСП трябва да избягват, както и мерките, които следва да се предприемат в това отношение, подробните процедури за измерване на социалното въздействие, което следва да бъде постигнато от предприятията с квалифициран портфейл, както и подробностите за уточняване на изискванията за прозрачност. Особено важно е Комисията да проведе подходящи консултации по време на подготвителната си работа, включително на експертно равнище. При осъществяването на тази дейност следва също така да се вземат предвид инициативите за саморегулиране и етичните кодекси. (32) При подготвянето и съставянето на делегирани актове Комисията следва да осигури едновременно, своевременно и подходящо предаване на съответните документи на Европейския парламент и на Съвета. (33) Не по-късно от четири години след началната дата на прилагане на настоящия регламент, той следва да бъде подложен на преглед с цел да се отчете развитието на пазара на ЕФСП. Въз основа на прегледа Комисията следва да представи на Европейския парламент и на Съвета доклад, придружен, ако е необходимо, от законодателни промени. (34) В настоящия регламент се зачитат основните права и се съблюдават принципите, утвърдени по-специално в Хартата на основните права на Европейския съюз, включително правото на зачитане на личния и семейния живот и свободата на стопанска инициатива. (35) Директива 95/46 на Европейския парламент и на Съвета от 24 октомври 1995 година за защита на физическите лица при обработването на лични данни и за свободното движение на тези данни[12] урежда обработването на лични данни, извършвано в държавите-членки в контекста на настоящия регламент и под надзора на компетентните органи на държавите-членки, по-специално на независимите публични органи, определени от държавите-членки. Регламент (ЕО) № 45/2001 на Европейския парламент и на Съвета от 18 декември 2000 година относно защитата на лицата по отношение на обработката на лични данни[13] от институции и органи на Общността и за свободното движение на такива данни урежда обработката на лични данни, извършвана от ЕОЦКП в рамките на настоящия регламент и под надзора на Европейския надзорен орган по защита на данните. (36) Целта на настоящия Регламент, а именно развитието на вътрешен пазар на ЕФСП чрез изготвяне на рамка за регистрация на управителите на ЕФСП, която да улеснява предлагането на ЕФСП в целия Съюз, може да се постигне единствено на равнището на Съюза. Съюзът може да приема мерки в съответствие с принципа на субсидиарност, определен в член 5 от Договора за Европейския съюз. В съответствие с принципа на пропорционалност, определен в този член, настоящият регламент не предвижда повече от необходимото за постигането на тази цел, ПРИЕХА НАСТОЯЩИЯ РЕГЛАМЕНТ: ГЛАВА I ПРЕДМЕТ, ПРИЛОЖНО ПОЛЕ И ОПРЕДЕЛЕНИЯ Член 1 Настоящият регламент определя единни изисквания по отношение на управители на предприятия за колективно инвестиране, които желаят да използват наименованието “европейски фонд за социално предприемачество“ (ЕФСП), както и условията за предлагане на предприятия за колективно инвестиране под това наименование в Съюза, като по този начин допринася за безпрепятственото функциониране на вътрешния пазар. Настоящият регламент определя и единни правила за предлагане от управителите на ЕФСП на допустими инвеститори в целия Съюз, за състава на портфейла на ЕФСП, за допустимите инвестиционни инструменти и техники, както и за организацията, прозрачността и поведението на управителите на ЕФСП, които предлагат ЕФСП в целия Съюз. Член 2 1. Настоящият регламент се прилага за управителите на предприятия за колективно инвестиране, определени в член 3, параграф 1, буква б), които са установени в Съюза и които подлежат на регистрация от компетентните органи на своята държава-членка на произход в съответствие с член 3, параграф 3, буква а) от Директива 2011/61/EО, при условие че управляват портфейли от ЕФСП, чиито управлявани активи общо не надхвърлят прага от 500 милиона EUR, или, в държавите-членки, в които еврото не е официалната валута, съответната стойност в национална валута към датата на влизане в сила на настоящия регламент. 2. При изчисляването на посочения в параграф 1 праг не е необходимо управителите на предприятия за колективно инвестиране, които управляват фондове, различни от ЕФСП, да присъединяват активите, управлявани в тези други фондове. 3. На Комисията се предоставят правомощия да приема делегирани актове в съответствие с член 24 за определяне на методите за изчисляване на прага, посочен в параграф 1 от настоящия член, и за текущо наблюдение на съответствието с този праг. Член 3 1. За целите на настоящия регламент се прилагат следните определения: а) „европейски фонд за социално предприемачество“ (ЕФСП) означава предприятие за колективно инвестиране, което инвестира най-малко 70 % от съвкупните си капиталови вноски и непоисканата част от ангажирания акционерен капитал в активи, които са квалифицирани инвестиции; б) „предприятие за колективно инвестиране“ означава предприятие, което набира капитал от редица инвеститори с оглед на инвестирането му в съответствие с определена инвестиционна политика в полза на тези инвеститори, и за което не се изисква разрешение съгласно член 5 от Директива 2009/65/ЕО; в) „квалифицирани инвестиции“ означава всеки от следните инструменти: i) капиталов инструмент, който е: – издаден от предприятие с квалифициран портфейл и придобит пряко от ЕФСП от предприятието с квалифициран портфейл, или – издаден от предприятие с квалифициран портфейл в замяна на капиталова ценна книга, издадена от предприятието с квалифициран портфейл, или – издаден от предприятие, по отношение на което предприятието с квалифициран портфейл е мажоритарно притежавано дъщерно дружество, и придобит от ЕФСП в замяна на капиталов инструмент, издаден от предприятието с квалифициран портфейл; ii) секюритизирани и несекюритизирани дългови инструменти, издадени от предприятие с квалифициран портфейл; iii) дялове или акции на един или няколко други ЕФСП; iv) средносрочни и дългосрочни кредити, отпуснати на предприятия с квалифициран портфейл от ЕФСП; v) всякакъв друг вид участие в предприятие с квалифициран портфейл. г) „предприятие с квалифициран портфейл“ означава предприятие, което към момента на инвестиция от ЕФСП не се котира на регулиран пазар, както е определено в член 4, параграф 1, точка 14 от Директива 2004/39/ЕО, което има или годишен оборот от максимум 50 милиона EUR, или годишен баланс от най-много 43 милиона EUR, което само по себе си не е предприятие за колективно инвестиране и което: i) си поставя като основна цел постигането на измеримо, положително социално въздействие в съответствие със своя учредителен договор, устав или какъвто и да било друг законово определен документ за създаване на предприятието, като: – предприятието предоставя услуги или стоки на уязвими или маргинализирани лица, или – предприятието използва метод за производство на стоки или услуги, който въплъщава неговата социална цел; ii) използва печалбата си за постигане на основната си цел, вместо да я разпределя, и е въвело предварително определени процедури и правила за всякакви обстоятелства, при които печалбата се разпределя сред акционерите и собствениците; iii) се управлява по правилата на отчетността и прозрачността, по-специално чрез включване в управлението на работници, клиенти и заинтересовани лица, засегнати от стопанската му дейност; д) „собствен капитал“ означава дялово участие в предприятие, чийто израз са акции или друга форма на участие в капитала на предприятието с квалифициран портфейл, издадени на инвеститорите; е) „предлагане“ означава пряко или косвено предлагане или инвестиране по инициатива на управителя на ЕФСП или от негово име на дялове или акции от управлявания от него ЕФСП на инвеститори, чието седалище или адрес на управление е в Съюза.; ж) „ангажиран капитал“ означава всяко задължение, съгласно което дадено лице се задължава да придобие дял в ЕФСП или да направи вноски в капитала на ЕФСП; з) „управител на ЕФСП“ означава юридическо лице, чиято обичайна стопанска дейност е управлението на най-малко един ЕФСП; и) „държава-членка на произход“ означава държавата-членка, в която е установен управителят на ЕФСП или в която е адресът му на управление; й) „приемаща държава-членка“ означава държава-членка, различна от държавата-членка на произход, в която управителят на ЕФСП предлага ЕФСП в съответствие с настоящия регламент. к) „компетентен орган“ означава националният орган, който държавата-членка на произход определя със законов или подзаконов акт за извършване на регистрацията на управителите на предприятия за колективно инвестиране, както е посочено в член 2, параграф 1. 2. На Комисията се предоставят правомощия да приема делегирани актове в съответствие с член 24 за уточняване на видовете стоки или услуги, както и на методите за производство на стоки или услуги, които въплъщават социална цел, съгласно параграф 1, буква г), точка i) от настоящия член, като се вземат предвид различните видове предприятия с квалифициран портфейл и обстоятелствата, при които печалбата може да бъде разпределена сред собствениците и инвеститорите. ГЛАВА II УСЛОВИЯ ЗА ИЗПОЛЗВАНЕ НА НАИМЕНОВАНИЕТО „ЕВРОПЕЙСКИ ФОНД ЗА СОЦИАЛНО ПРЕДПРИЕМАЧЕСТВО“ Член 4 Управителите на ЕФСП, които отговарят на изискванията, изложени в настоящата глава, имат право да използват наименованието „европейски фонд за социално предприемачество“ във връзка с предлагането на ЕФСП в целия Съюз. Член 5 1. Управителите на ЕФСП гарантират, че когато придобиват активи, различни от квалифицираните инвестиции, не повече от 30 процента от съвкупните вноски в капитала на ЕФСП и непоисканата част от ангажирания капитал се използват за придобиване на активи, различни от квалифицираните инвестиции; краткосрочните вложения в парични средства и парични еквиваленти не се вземат предвид при изчисляването на тази граница. 2. Управителите на ЕФСП не вземат заемни средства, не издават дългови ценни книжа, не предоставят гаранции на ниво ЕФСП, нито използват каквито и да са методи на ниво ЕФСП, с които би се увеличила експозицията на фонда, било то чрез вземане на заеми в брой или в ценни книжа, чрез ангажиране в деривативни позиции, или по какъвто и да било друг начин. 3. Забраната, формулирана в параграф 2, не се прилага за заеми с неподлежащ на подновяване срок, не по-дълъг от 120 календарни дни, за осигуряване на ликвидност между покана за внасяне и получаване на ангажиран капитал от страна на инвеститорите. Член 6 Управителите на ЕФСП предлагат управляваните дялове и акциите на ЕФСП изключително на инвеститори, които се считат за професионални клиенти съгласно раздел I от приложение II към Директива 2004/39/ЕО, или могат, при отправено искане, да бъдат третирани като професионални клиенти в съответствие с раздел II от приложение II към Директива 2004/39/ЕО, или на други инвеститори, когато: а) тези други инвеститори се ангажират да инвестират минимум 100 000 EUR; б) тези други инвеститори декларират в писмена форма, в документ, отделен от договора, който се сключва за ангажимент за инвестиране, че са осведомени за рисковете, свързани с предвидения ангажимент; в) управителят на ЕФСП извършва оценка на експертните умения, опита и знанията на инвеститора, без да допуска, че инвеститорът притежава знанията за пазара и опита на изброените в раздел I от приложение II към Директива 2004/39/ЕО; г) управителят на ЕФСП е разумно убеден, с оглед естеството на предвидения ангажимент, че инвеститорът е в състояние да взема собствени инвестиционни решения и разбира свързаните с това рискове, както и че такъв вид ангажимент е подходящ за такъв инвеститор; д) Управителят на ЕФСП потвърждава в писмена форма, че е извършил посочената в точка в) оценка и е достигнал до посочения в точка г) извод. Член 7 Във връзка с управляваните от тях ЕФСП, управителите на ЕФСП: а) действат с надлежните умения, грижа и добросъвестност при осъществяване на своята дейност; б) прилагат подходящи политики и процедури за предотвратяване на злоупотреби, за които може да има разумни очаквания, че ще засегнат интересите на инвеститорите и на предприятията с квалифицирани портфейли; в) провеждат своята стопанска дейност в интерес на управляваните от тях ЕФСП, на инвеститорите в тези ЕФСП, както и на почтеността на пазара; г) действат добросъвестно при подбора и текущото наблюдение на инвестициите в предприятията с квалифициран портфейл; д) притежават подходящи знания и разбиране за предприятията с квалифициран портфейл, в които инвестират. Член 8 1. Управителите на ЕФСП установяват и избягват конфликтите на интереси, а когато те не могат да бъдат избегнати, ги управляват и наблюдават, и в съответствие с параграф 4 разкриват тези конфликти на интереси, за да предотвратят неблагоприятното им въздействие върху интересите на ЕФСП и техните инвеститори и за да гарантират, че управляваните от тях ЕФСП са третирани справедливо. 2. Управителите на ЕФСП идентифицират по-специално онези конфликти на интереси, които могат да възникнат между а) управителите на ЕФСП, лицата, които реално осъществяват тяхната дейност, служители или всяко лице, което пряко или косвено контролира или е контролирано от управителя на ЕФСП от една страна, и управляваните от въпросния управител ЕФСП или инвеститорите в тези ЕФСП от друга страна; б) ЕФСП или инвеститорите в този ЕФСП от една страна и друг ЕФСП, управляван от управителя на първия ЕФСП, или инвеститорите в другия ЕФСП от друга страна. 3. Управителите на ЕФСП поддържат и осъществяват ефективни организационни и административни мерки за съответствие с изискванията, предвидени в параграфи 1 и 2. 4. Оповестяването на посочените в параграф 1 конфликти на интереси се извършва, когато предприетите от управителите на ЕФСП организационни мерки за установяване, предотвратяване, управление и наблюдение на конфликтите на интереси не са достатъчни да се гарантира с разумна увереност, че рисковете от увреждане на инвеститорските интереси ще бъдат предотвратени. Управителите на ЕФСП ясно оповестяват общия характер или източниците на конфликти на интереси пред инвеститорите, преди да започнат дейност от тяхно име. 5. На Комисията се предоставят правомощия да приема делегирани актове в съответствие с член 24, които определят: а) видовете конфликти на интереси, посочени в параграф 2 от настоящия член; б) стъпките, които се очаква да предприемат управителите на ЕФСП във връзка със структурите, организационните и административните процедури, за да установяват, предотвратяват, управляват, наблюдават и оповестяват конфликтите на интереси. Член 9 1. При всеки управляван от тях ЕФСП, управителите на ЕФСП използват процедури, с които се измерва и наблюдава до каква степен предприятията с квалифициран портфейл, в които ЕФСП инвестира, постигат положителното социално въздействие, с което са се ангажирали. 2. На Комисията се предоставят правомощия да приема делегирани актове в съответствие с член 24 за уточняване на подробностите по посочените в параграф 1 от настоящия член процедури по отношение на различни предприятия с квалифициран портфейл. Член 10 По всяко време управителите на ЕФСП разполагат с достатъчно собствени средства и използват подходящи човешки и технически ресурси, които са необходими за правилното управление на ЕФСП. Член 11 Правилата за оценка на активите се залагат в законово определените документи на ЕФСП. Член 12 1. Управителите на ЕФСП предоставят годишен доклад на компетентния орган на държавата-членка на произход за всеки управляван ЕФСП не по-късно от 6 месеца след края на финансовата година. В него се описват съставът на портфейла на ЕФСП и дейността през изминалата година. Той съдържа одитираните финансови отчети за ЕФСП. Докладът се изготвя в съответствие със съществуващите стандарти за отчетност и условията, договорени между управителя на ЕФСП и инвеститорите. Управителите на ЕФСП предоставят доклада на инвеститорите при поискване. Управителите на ЕФСП и инвеститорите могат да се договарят за предоставяне на допълнителна информация. 2. Годишният доклад трябва да включва най-малко следните елементи: а) подробна информация, по целесъобразност, за общите социални резултати, постигнати чрез инвестиционната политика, и използвания метод за измерването на тези резултати; б) декларация за извършените продажби на активи във връзка с предприятия с квалифициран портфейл; в) описание на това дали продажбите на активи, свързани с другите активи на ЕФСП, които не са инвестирани в предприятия с квалифициран портфейл, са извършени въз основа на критериите, посочени в член 13, параграф 1, буква д); г) обобщение на дейностите, предприети от управителя на ЕФСП по отношение на предприятията с квалифициран портфейл, посочени в член 13, параграф 1, буква к). 3. Когато от управителя на ЕФСП се изисква да направи публично достояние годишния финансов отчет в съответствие с член 4 от Директива 2004/109/ЕО на Европейския парламент и на Съвета[14], информацията, посочена в параграфи 1 и 2 от настоящия член във връзка с ЕФСП може да бъде предоставена или отделно, или като допълнителна част от годишния финансов отчет. Член 13 1. Управителите на ЕФСП информират техните инвеститори, преди да са взели инвестиционно решение, най-малко за следните елементи: а) самоличността на управителя на ЕФСП и на всички други доставчици на услуги, с които управителят на ЕФСП е сключил договори във връзка с тяхното управление, както и описание на техните задължения; б) описание на инвестиционната стратегия и целите на ЕФСП, включително описание на вида на предприятията с квалифициран портфейл и процедурата и критериите, които се използват за определянето им, инвестиционните техники, които могат да се използват, и всички други приложими инвестиционни ограничения; в) положителното социално въздействие, към което е насочена инвестиционната политика на ЕФСП, включително, когато е уместно, разумни прогнози за резултатите, както и информация за постигнатите резултати в тази област; г) методологиите, които следва да бъдат използвани за измерване на социалното въздействие; д) описание на активите, различни от предприятия с квалифициран портфейл, и на процедурата и критериите, които се използват за подбора на тези активи, освен ако са парични средства или парични еквиваленти; е) описание на рисковия профил на ЕФСП и на всякакви рискове, свързани с активите, в които фондът може да инвестира, и инвестиционните техники, които могат да се използват; ж) описание на процедурата за оценка на ЕФСП и на методиката на ценообразуване при оценката на активите, включително на използваните методи за оценка на предприятията с квалифициран портфейл; з) описание на всички такси, комисиони и разноски, както и на максималните им размери, които се поемат пряко или косвено от инвеститорите; и) описание на начина за изчисляване на възнаграждението на управителя на ЕФСП; й) финансовите резултати от дейността на ЕФСП в минали периоди, ако са на разположение; к) услугите в подкрепа на бизнеса и други спомагателни дейности, които управителят на ЕФСП предоставя или урежда чрез трети лица с цел улесняване на развитието, растежа или някакъв друг аспект на текущата дейност на предприятията с квалифициран портфейл, в които ЕФСП инвестира, или, когато тези услуги или дейности не са осъществени — обяснение на този факт; л) описание на процедурите, чрез които ЕФСП може да променя инвестиционната си стратегия или инвестиционната си политика, или и двете. 2. Цялата информация, посочена в параграф 1, е безпристрастна, ясна и не е подвеждаща. Тя се актуализира и преразглежда редовно. 3. Когато от управителя на ЕФСП се изисква да публикува проспект в съответствие с Директива 2003/71/ЕО на Европейския парламент и на Съвета[15] или в съответствие с националното законодателство по отношение на ЕФСП, посочената в параграф 1 от настоящия член информация може да се предостави отделно или като част от проспекта. 4. На Комисията се предоставят правомощия да приема делегирани актове в съответствие с член 24, конкретизиращи: а) съдържанието на информацията, посочена в параграф 1, точки от б) до д) и точка к) от настоящия член; б) как информацията, посочена в параграф 1, точки от б) до д) и точка к) от настоящия член може да се представи по единен начин с цел да се гарантира възможно най-висока степен на сравнимост. ГЛАВА III НАДЗОР И АДМИНИСТРАТИВНО СЪТРУДНИЧЕСТВО Член 14 1. Управителите на ЕФСП, които възнамеряват да използват наименованието „европейски фонд за социално предприемачество“ при предлагането на своите ЕФСП информират компетентния орган в своята държава-членка на произход за намерението си и предоставят следната информация: а) самоличност на лицата, които действително извършват дейността по управление на ЕФСП; б) самоличност на ЕФСП, чиито дялове или акции се предлагат на пазара, и техните инвестиционни стратегии; в) информация относно постигнати договорености във връзка с изпълнението на изискванията по Глава II; г) списък на държавите-членки, в които управителят на ЕФСП възнамерява да предлага всеки ЕФСП. 2. Компетентният орган на държавата-членка на произход регистрира управителя на ЕФСП само ако е убеден, че са изпълнени следните условия: а) изискваната информация, посочена в параграф 1, е пълна; б) договореностите, нотифицирани в съответствие с параграф 1, точка в) са подходящи за постигане на съответствие с изискванията по глава II. 3. Регистрацията е валидна за цялата територия на Съюза и позволява на управителите на ЕФСП да предлагат ЕФСП под наименованието „европейски фондове за социално предприемачество“ в целия Съюз. Член 15 Управителят на ЕФСП актуализира информацията, предоставяна на компетентния орган на държавата-членка на произход, когато възнамерява: а) да предлага нов ЕФСП; б) да предлага съществуващ ЕФСП в държава-членка, която не е посочена в списъка в член 14, параграф 1, точка г). Член 16 1. Непосредствено след регистрацията на управителя на ЕФСП органът на държавата-членка на произход уведомява посочените съгласно член 14, параграф 1 точка г) от настоящия регламент държави-членки, както и ЕОЦКП, че управителят на ЕФСП е регистриран. 2. Приемащите държави-членки, посочени съгласно член 14, параграф 1, точка г) от настоящия регламент не налагат на регистрирания в съответствие с член 14 управител на ЕФСП никакви изисквания или административни процедури във връзка с предлагането на неговите ЕФСП, нито изискват каквото и да било одобрение на предлагането, преди то да е започнало. 3. За да се гарантира единно прилагане на настоящия член, ЕОЦКП разработва проект на технически стандарти за изпълнение за определяне на формата на уведомлението. 4. ЕОЦКП представя на Комисията тези проекти на технически стандарти за изпълнение до [въведете дата]. 5. На Комисията се предоставят правомощия за приемане на посочените в параграф 3 технически стандарти за изпълнение в съответствие с член 15 от Регламент (ЕС) № 1095/2010.[16] Член 17 ЕОЦКП поддържа централна база данни, достъпна за обществеността през интернет, в която се съдържат списъци с всички управители на ЕФСП, регистрирани в Съюза в съответствие с настоящия регламент. Член 18 Компетентният орган на държавата-членка на произход упражнява надзор по отношение на спазването на изискванията, изложени в настоящия регламент. Член 19 На компетентните органи се предоставят всички правомощия за надзор и разследване, необходими за изпълнение на функциите им. Те имат по-специално следните правомощия: а) да изискват достъп до всеки документ във всякаква форма и да получават или правят копие от него; б) да изискват от управителя на ЕФСП да им предоставя информация незабавно; в) да изискват информация от всяко лице, имащо отношение към дейността на управителя на ЕФСП или към ЕФСП; г) да извършват проверки на място с или без предварително обявяване; д) да вземат подходящи мерки, за да се гарантира, че управителят на ЕФСП продължава да отговаря на изискванията на настоящия регламент; е) да издават заповед, с която да се гарантира, че управителят на ЕФСП отговаря на изискванията на настоящия регламент и се въздържа от повторение на всякакво поведение, което може да съставлява нарушение на настоящия регламент. Член 20 1. Държавите-членки определят правилника за административните мерки и санкциите, приложими при нарушения на разпоредбите на настоящия регламент, и вземат всички необходими мерки за обезпечаване на тяхното изпълнение. Предвидените мерки и санкции са ефективни, съразмерни с нарушенията и имат възпиращ ефект. 2. До [24 месеца след влизането в сила на настоящия регламент] държавите-членки уведомяват Комисията и EOЦКП за правилата, посочени в параграф 1. Те уведомяват незабавно Комисията и EOЦКП за всякакви последващи техни изменения. Член 21 1. Компетентният орган на държавата-членка на произход предприема подходящите мерки, посочени в параграф 2, когато управителите на ЕФСП: а) не спазват изискванията относно състава на портфейла в съответствие с член 5; б) не предлагат ЕФСП на допустимите инвеститори в съответствие с член 6; в) използват наименованието „европейски фонд за социално предприемачество“, без да са регистрирани от компетентния орган на своята държава-членка на произход в съответствие с член 14. 2. В случаите, посочени в параграф 1, компетентният орган на държавата-членка на произход предприема следните мерки, по целесъобразност: а) забранява използването на наименованието „европейски фонд за социално предприемачество“ при предлагането на един или повече ЕФСП от управителя на ЕФСП; б) заличава управителя на ЕФСП от регистъра. 3. Компетентните органи на държавата-членка на произход информират компетентните органи на приемащите държави-членки, посочени в съответствие с член 14, параграф 1, точка г), за посоченото в параграф 1, точка б) от настоящия член заличаване на управителя на ЕФСП от регистъра. 4. Правото да се предлага един или повече ЕФСП с наименованието „европейски фонд за социално предприемачество“ в Съюза се прекратява с незабавно действие от датата на решението на компетентния орган, посочено в параграф 2, букви а) или б). Член 22 1. Компетентните органи и ЕОЦКП си сътрудничат, когато това е необходимо за целите на изпълнението на съответните им задължения по настоящия регламент. 2. Те обменят цялата информация и документация, необходима за установяване и премахване на нарушения на настоящия регламент. Член 23 1. Всички лица, които работят или са работили в компетентните органи или ЕОЦКП, както и одиторите и експертите, обучавани от компетентните органи и ЕОЦКП са длъжни да пазят професионална тайна. Никаква поверителна информация, която тези лица получават в хода на изпълнение на служебните си задължения, не може да се разкрива на никое лице или орган, освен под формата на резюме или обобщение, така че управителите на ЕФСП и ЕФСП да не могат да бъдат индивидуално определени, без да се засягат случаите, обхванати от наказателното право и производствата по настоящия регламент. 2. Компетентните органи на държавите-членки и ЕОЦКП не трябва да бъдат възпрепятствани да обменят информация в съответствие с настоящия регламент или друг законодателен акт на ЕС, приложим към управителите на ЕФСП и към ЕФСП. 3. Когато компетентните органи и ЕОЦКП получават поверителна информация в съответствие с параграф 1, те могат да я използват само при изпълнението на задълженията си и за целите на административните и съдебните производства. ГЛАВА IV ПРЕХОДНИ И ЗАКЛЮЧИТЕЛНИ РАЗПОРЕДБИ Член 24 1. На Комисията се предоставят правомощия да приема делегирани актове при спазване на определените в настоящия член условия. 2. Правомощията, посочени в член 2, параграф 3, член 3, параграф 2, член 8, параграф 5, член 9, параграф 2 и член 13, параграф 4, се делегират на Комисията за период от четири години от датата на влизане в сила на настоящия регламент. Комисията изготвя доклад по отношение на делегираните правомощия не по-късно от девет месеца преди края на четиригодишния период. Делегирането на правомощия се удължава с мълчаливо съгласие за периоди със същата продължителност, освен ако Европейският парламент или Съветът не се противопоставят на такова удължаване не по-късно от три месеца преди края на всеки период. 3. Делегирането на правомощия, посочено в член 2, параграф 3, член 3, параграф 2, член 8, параграф 5, член 9, параграф 2 и член 13, параграф 4 може да бъде отменено по всяко време от Европейския парламент или от Съвета. Решението за отмяна прекратява делегирането на посоченото в него правомощие. То влиза в сила в деня след публикуването му в Официален вестник на Европейския съюз или на посочена в него по-късна дата. То не засяга валидността на делегираните актове, които вече са в сила. 4. Веднага след като приеме делегиран акт, Комисията уведомява за него едновременно Европейския парламент и Съвета. 5. Делегиран акт влиза в сила само ако в срок от 2 месеца от уведомяването на Европейския парламент и Съвета за него нито една от двете институции не е направила възражение или ако преди изтичането на този срок Европейският парламент и Съветът са информирали Комисията, че няма да правят възражения. Този срок се удължава с 2 месеца по инициатива на Европейския парламент или на Съвета. Член 25 1. Не по-късно от четири години след датата на прилагане на настоящия регламент Комисията извършва преглед на неговите разпоредби. В прегледа се включва общо проучване на действието на правилата в настоящия регламент и на опита, придобит при прилагането им, включително: а) в каква степен наименованието „европейски фонд за социално предприемачество“ е използвано от управителите на ЕФСП в различни държави-членки, било вътре в страната или в трансграничен план; б) използването на различни квалифицирани инвестиции от ЕФСП и как това е повлияло на развитието на социални предприятия на територията на Съюза; в) практическото приложение на критериите за идентифициране на предприятията с квалифициран портфейл и неговото въздействие върху развитието на социалните предприятия в Съюза; г) обхвата на настоящия регламент, включително прага от 500 милиона EUR. 2. След консултации с ЕОЦКП Комисията представя доклад на Европейския парламент и на Съвета, придружен, по целесъобразност, от законодателно предложение. Член 26 Настоящият регламент влиза в сила на двадесетия ден след публикуването му в Официален вестник на Европейския съюз. Той се прилага от 22 юли 2013 г., с изключение на член 2, параграф 3, член 3, параграф 2, член 8, параграф 5, член 9, параграф 2 и член 13, параграф 4, които се прилагат от датата на влизане в сила на регламента. Настоящият регламент е задължителен в своята цялост и се прилага пряко във всички държави-членки. Съставено в Брюксел, За Европейския парламент За Съвета Председател Председател [1] В правния текст те се наричат „social undertakings“, за да има яснота относно тяхната форма. Използва се и наименованието „social enterprises“. Тези различни термини следва да се тълкуват като равнозначни в повечето случаи. [2] Вж. J.P.Morgan,Impact Investments: An Emerging Asset Class (Инвестиране за постигане на въздействие: Нововъзникващ клас активи), 2011 г. [3] Частното капиталовложение може да се опише като продажба на ценни книжа на относително малък брой избрани инвеститори като начин за набиране на капитал. Инвеститорите, участващи в частни капиталовложения, са обикновено големи банки, взаимни фондове, застрахователни дружества и пенсионни фондове. Частното капиталовложение е противоположност на публичното емитиране, при което ценните книжа се предоставят за продажба на свободния пазар. [4] http://ec.europa.eu/internal_market/smact/docs/20110413-communication_en.pdf [5] Вж. http://ec.europa.eu/internal_market/investment/social_investment_funds_en.htm. [6] ОВ C …стр.… [7] ОВ C , , стр. . [8] OВ L 302, 17.11.2009 г., стр. 32. [9] OВ L 174, 1.7.2011 г., стр. 1. [10] ОВ L 145, 30.4.2004 г., стр. 1. [11] ОВ L 331, 15.12.2010 г., стр. 84. [12] ОВ L 281, 23.11.1995 г., стр. 31. [13] ОВ L 8, 12.1.2001 г., стр. 1. [14] ОВ L 390, 31.12.2004 г., стр. 38. [15] ОВ L 345, 31.12.2003 г., стр. 64. [16] ОВ L 331, 15.12.2010 г., стр.84.